Вигенин: Кабинетът да постави остро въпроса за влизането ни в Шенген | glasove.com Новини Гласове
Вигенин: Кабинетът да постави остро въпроса за влизането ни в Шенген
13.09.2017 15:45 654 преглеждания 0 коментар/а
„Подкрепа за нашето влизаше в Шенген получаваме от Европейската комисия вече години наред. Решението там обаче е политическо и е в ръцете на няколко страни. Разчитам българското правителство да постави по-сериозно този въпрос, така че България и Румъния да станат част от Шенген, преди началото на българското председателство“. Това заяви международният секретар на ПГ на „БСП за България“ Кристиан Вигенин по повод речта председателя на ЕК Жан-Клод Юнкер за състоянието на ЕС.
Той припомни постоянните оправдания на управляващите, че сега не е удобно да се поставя този въпрос. „Речта на Юнкер е повод той да бъде поставен отново от двете страни с достатъчна острота. Председателят на ЕК изрично казва, че европейските граници ще се пазят по-добре, ако България и Румъния са част от Шенген“, обясни социалистът.
Вигенин коментира, че речта на Юнкер е била обнадеждаваща - освен, че е посочил положителното развитие на ЕС, свързано с икономиката, бизнеса, търговията, засилването на доверието в институциите, той е очертал и шестият сценарий за развитието на ЕС.
„Той в голяма степен повтаря тезите на БСП, изразени след като излезе „Бялата книга“– един обединен съюз, в който няма второ качество граждани, в който правилата важат за всички и всяка страна е уважавана и съюз, който внимателно преценява кои въпроси да се разглеждат на най-високото европейско равнище и кои могат да се върнат за решение в националните институции“, коментира Вигенин.
Международният секретар на ПГ на левицата коментира думите на Юнкер, че парламентът на Еврозоната е Европейският парламент. „С това Юнкер казва, че е изключено създаването на отделно ядро, в което да влизат само страните от Еврозоната и което да се обособи и политически чрез отделна парламентарна институция“, заключи Кристиан Вигенин.